Kaapstad beveel om waterverbruik met 40% te verminder - Solidariteit WêreldSolidariteit Wêreld
Kaapstad beveel om waterverbruik met 40% te verminder
Volgens berigte het die departement van water en sanitasie die munisipaliteit van Kaapstad beveel om algehele waterverbruik met 40% te verminder. Die departement is die bewaarder van alle nasionale waterhulpbronne.
Volgens Engineering News het Xanthea Limberg, burgemeesterskomiteelid vir afvaldienste, gesê 'n vermindering van 40% sal gelykstaande wees aan ongeveer 520 miljoen liter kollektiewe waterverbruik per dag.
Die stad poog sedert Augustus om waterverbruik tot minder as 500 miljoen liter per dag te beperk.
"Soos duidelik gesien kan word, het die stad gepoog om die waterbeperkings vooruit te loop deur 'n teiken daar te stel wat selfs laer as die nuwe beperkingsteiken is," het Limberg gesê.
"Dit was in 'n poging om konserwatief en proaktief op te tree en ons model is op die slegste moontlike scenario gebaseer."
Anton Bredell, die Wes-Kaapse LUR vir plaaslike regering, omgewingsake en ontwikkelingsbeplanning, sê dat die watervlak in die provinsie se damme tans 35,88% is vergeleke met 62,2% in die ooreenstemmende tyd verlede jaar.
"Drie jaar van laer as gemiddelde reënval het die situasie vererger en ten spyte van pro-aktiewe maatreëls soos die implementering van waterbeperkings en programme om uitheemse plantegroei by die Bergrivier uit te roei, is die realiteit dat ons met 'n baie ernstige situasie te kampe het," het hy in 'n verklaring gesê.